Το **Αμπερντήν** (*Aberdeen*) είναι πόλη των Ηνωμένων Πολιτειών Αμερικής στην πολιτεία Μέριλαντ, ο μεγαλύτερος δήμος της Κομητείας Χάρφορντ. Είναι παραθαλάσσια πόλη, στον μυχό του Κόλπου Τσέσαπηκ. Ο πληθυσμός της πόλεως στην απογραφή του 2020 ήταν 16.254 κάτοικοι, αυξημένος κατά 8,7% σε σχέση με την προηγούμενη απογραφή. Το Αμπερντήν βρίσκεται 42 χιλιόμετρα βορειοανατολικά της Βαλτιμόρης και αποτελεί δήμο της Μητροπολιτικής Στατιστικής Περιοχής (MSA) Βαλτιμόρης-Τάουσον, που είναι η εικοστή μεγαλύτερη τέτοια περιοχή στις ΗΠΑ.

Ιστορία
-------

Η πόλη ονομάσθηκε έτσι προς τιμή της πόλεως Αμπερντήν της Σκωτίας. Ο πρώτος οικισμός στην περιοχή δημιουργήθηκε ως αγροτική κοινότητα το 1720, όταν ο τότε αποικιακός κυβερνήτης του Μέριλαντ παρεχώρησε 1.140 έικρ (περίπου 4,6 χιλιάδες στρέμματα) εύφορης γης στον Έντουαρντ Χωλ. Παρέμεινε ένα μικρό χωριό, ώσπου περί το 1800 Έντμουντ Λω Ρότζερς ίδρυσε δίπλα το **Αμπερντήν Βίλατζ**, δίνοντάς του το όνομα της γενέτειράς του πόλεως στη Σκωτία, άλλωστε η οικογένεια Ρότζερς της Βαλτιμόρης διατηρούσε στενούς δεσμούς με τον εξάδελφο Τζωρτζ Χάμιλτον-Γκόρντον, 4ο κόμη του Αμπερντήν και μετέπειτα (1852) πρωθυπουργό της Μεγάλης Βρετανίας. Η σημερινή πόλη του Μέριλαντ προέκυψε από τη συγχώνευση τριών οικισμών:

* του αρχικού οικισμού του 1720, ονόματι Χωλς Κρος Ρόουντς (Hall's Cross Roads = «Σταυροδρόμι του Χωλ») επειδή βρισκόταν στη διασταύρωση της Παλαιάς Οδού προς Φιλαδέλφεια (μετέπειτα Philadelphia Post Road, σήμερα MD-7) και του Bush River Neck Road
* του Αμπερντήν Βίλατζ
* του οικισμού Μεκάνικσβιλ (*Mechanicsville*), λίγο μακρύτερα προς τα βορειοδυτικά

Το 1892 το Αμπερντήν αναγνωρίσθηκε ως δήμος. αλλά με ένα διοικητικό σώμα επιτρόπων αντί δημάρχου, του οποίου ο πρόεδρος εκλεγόταν από τα μέλη του σώματος και όχι από τους δημότες. Μόλις το 1992 εκλέχθηκε ο πρώτος δήμαρχος, η Ρουθ Έλιοτ. 

Στις 20 Σεπτεμβρίου 2018 η 26χρονη Αφροαμερικανίδα Σνότσια Μόουζλυ (*Snochia Moseley*) άνοιξε πυρ στο κατάστημα της αλυσίδας φαρμακείων Rite Aid στο Αμπερντήν, όπου εργαζόταν προσωρινά, και σκότωσε τρεις ανθρώπους προτού αυτοκτονήσει με το ίδιο πιστόλι.

Γεωγραφία
---------

Το Αμπερντήν είναι κτισμένο στον μυχό και βόρειο άκρο του Κόλπου Τσέσαπηκ, με μέσο υψόμετρο του δήμου 29 μέτρα πάνω από την επιφάνεια της θάλασσας. Η έκταση του δήμου είναι 17,10 τετραγωνικά χιλιόμετρα, εκ των οποίων 0,03 (περίπου 30 στρέμματα) καλύπτεται από νερό.

Δίπλα στην πόλη, εκτός των ορίων της, υπάρχει μεγάλο Πεδίο Δοκιμών του αμερικανικού στρατού, το *Aberdeen Proving Ground* (APG), σε λειτουργία από τον Ιανουάριο του 1918, όπου και το αρχηγείο της Διοικήσεως Δοκιμών και Αξιολογήσεων του αμερικανικού στρατού (ATEC). Το Πεδίο Δοκιμών του Αμπερντήν καταλαμβάνει έκταση 293 τετραγωνικών χιλιομέτρων και απασχολεί στρατιωτικό προσωπικό 5.000 και πολιτικό προσωπικό 7.500, αποτελώντας έτσι τον μεγαλύτερο «εργοδότη» του Αμπερντήν.

Αξιοσημείωτα πρόσωπα
--------------------

Στο Αμπερντήν του Μέριλαντ έχει γεννηθεί (1949) ο Μάικλ Γκρίφιν, διοικητής της NASA (2005-2009) και υφυπουργός Άμυνας των ΗΠΑ (2018-2020). Στην πόλη πέρασε μερικά χρόνια της παιδικής ηλικίας του και ο μουσικός Φρανκ Ζάπα, καθώς ο πατέρας του εργαζόταν ως επιστήμονας στο Πεδίο Δοκιμών του Αμπερντήν.

Παραπομπές
----------

1. 1 2  «Maryland Manual». (Αγγλικά) *Maryland Manual*. Maryland State Archives. Αννάπολις. Ανακτήθηκε στις 31  Ιανουαρίου 2021.
2. ↑  United States Census Bureau: «2016 U.S. Gazetteer Files» (Αγγλικά) United States Census Bureau. Ουάσινγκτον. 2016.
3. ↑  United States Census Bureau: «2010 U.S. Gazetteer Files» (Αγγλικά) United States Census Bureau. Ουάσινγκτον. 2010. Ανακτήθηκε στις 9  Ιουλίου 2020.
4. ↑  *Απογραφές των Ηνωμένων Πολιτειών 2020*. data.census.gov/cedsci/table?t=Populations+and+People&g=0100000US%2C%241600000&y=2020. Ανακτήθηκε στις 1  Ιανουαρίου 2022.
5. 1 2  Hoiberg, Dale H. επιμ. (2010). «Aberdeen». *Encyclopædia Britannica*. **I: A-ak Bayes** (15η έκδοση). Σικάγο: Encyclopædia Britannica Inc. σσ. 28. ISBN 978-1-59339-837-8. .
6. 1 2  The Aberdeen Room – Exhibits – Aberdeen: Its Three Components
7. ↑  «Harford County, MDGenWeb – Aberdeen». Αρχειοθετήθηκε από το πρωτότυπο στις 20 Αυγούστου 2008. Ανακτήθηκε στις 27 Απριλίου 2008.
8. ↑  Historical Marker DataBase – Halls' Cross Roads
9. ↑  Historic Tour of Hall's Cross Roads
10. ↑  Aberdeen Municipality, Harford County, Maryland
11. ↑  Doug Stanglin and Esteban Perra (September 20, 2018). «Female shooter Snochia Moseley, 26, guns down 3 at Aberdeen, Maryland, warehouse before killing herself». *USA Today*. Associated Press.. Ανακτήθηκε στις April 21, 2020.
12. ↑  «US Gazetteer files 2010». United States Census Bureau. Αρχειοθετήθηκε από το πρωτότυπο στις 25 Ιανουαρίου 2012. Ανακτήθηκε στις 25 Ιανουαρίου 2013.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 150755643
* LCCN: n79142626
* GND: 4583379-5
* BNF: cb15238784j (data)

 |

 |